**Imperiu de pâcle**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\* mușcătura cancerigenă \*

înțeleg urletul lumii fără translator

soarele îmi desface din alveolele simțirii clipa friabilă

cum să pot mesteca fără să intru în colaps taifunuri și diafane atingeri

trec precum sunetul prin toți oamenii și răstoarnă în mine

pe lângă aștrii

și grohotișuri tăieturile de diamant ale durerii înalță

sau aruncă în hăuri pe cel ce nu-i primește cinstit mușcătura

am împărțit egal tuturora pâine și pește

fără să le judec culorile

și totuși pâcla vrea să-mi cucerească imperiul prin acte false

a obținut un ordin de retrocedare

pentru că totul se poate ce se cuvine puțini își mai pun problema

portăreii îmi bat cu bezne în ziduri

chiar îmi spun că aduc daruri

caii troieni sunt antrenați să-nfulece cu-o lăcomie perfectă

ceruri

toți se străduie să pună balena la fezandat într-un acvariu

iona și-ar descâlci mai bine dilemele

avem suficient timp

pe banda rulantă a neuronilor frigem informații crocante sau în sânge

din cuptorul zilnic ies borne fosforescente

ochii își fac aleatoriu calendarul propriu vom vedea sau nu

în bucla timpului taina revelatoare

dinastii eșuate jalnic în visuri sulfuroase de mărire

trimit s.o.s - uri posibil zadarnic

să nu strigăm suficienți din afară nouă nu exclus să se-ntâmple

cenușa poate-ngrășa viermii sau în stele poate alchimiza scrumirea

stau cu măștile-n mână caut chipul care nu reflectă doar un nor

ciobit de speranțe mă izbesc de mine

fără mirare din demult primesc semnale că pretutindeni doar seismele

pe care le generez pot elibera adevărul din focuri prin

suprapunerea adâncurilor

după repetate erupții o singură dilemă rămâne

să cârpesc zidirea peste armătura crăpată sau să las moartea să defrișeze terenul

pentru un nou imperiu

pygmalion reformat periodic în tumorile vremii

dalta și-a călit în vertebră prinsă în pâcle meditez la facere și desfacere

și doar arar dau semn că încă mai respir